Jeg kan ikke stoppe med at game
Kategori: Identitet
Alder: 15
Dato: 2022-01-31T21:29:55.000Z

Sp\u00f8rgsm\u00e5l:
jeg er elsker at game, jeg kan ikke stoppe. Jeg har et stor problem

Svar:
Det kan være træls, når der er noget i ens liv, som kommer til at overtage det hele og fylde for meget. Derfor er jeg glad for, du har skrevet herind og delt dine tanker.



Det er OK, det er fedt at game



Det kan være mega fedt at game. Spillene er som regel sjove og spændende, og tit så har man det også fedt med sine venner, mens man spiller. Derfor giver det rigtigt god mening, at du godt kan lide at game. Og der er heller ikke noget i vejen med at game og have det sjovt med det. Det må man gerne, også selvom ens forældre måske synes, det ville være federe, hvis man løb udenfor og spillede fodbold. 



For tiden ændrer sig, og de ting som var sjove, dengang ens forældre var unge, er måske ikke vildt spændende længere, fordi der er kommet nye ting til. Men hvis gamingen begynder at fylde så meget, at det helt overtager ens liv, og man måske ikke får lavet sine lektier eller passet sin skole. Så kan det godt være, det fylder så meget, at det er et problem. Og så kan det være en god idé at gøre noget ved det.



Du har allerede taget første skridt



Når der er noget i ens liv, som man gerne vil gøre anderledes. Så er det første skridt at blive bevidst om, hvad man gerne vil ændre. Derfor har du også allerede taget det første skridt imod at spille mindre ved at skrive herind og fortælle, det er et problem for dig, at du spiller for meget. Og det må du gerne give dig selv et klap på skulderen for, for det er mega sejt. Det er nemlig ikke altid nemt at indse, at der er noget i ens liv, der fylder for meget.



Du skal også vide, at det er helt normalt, at man kan blive hooked på at game. Også så hooked, at det kan være svært at lægge det fra sig igen. For spil er lavet sådan, at de fastholder en, så man har lyst til at blive ved med at spille. Ellers ville dem, der laver spillene jo ikke tjene nogle penge. Derfor bliver det også nemt en vane at sætte sig til at game foran computeren. For det er sjovt, og det er underholdende, og det er udviklet til at få en til at spille mere.



Find på noget andet at lave i stedet



Jeg kommer til at tænke på, om der mon er noget andet en gaming, som du godt kan lide at lave. Måske noget du ikke rigtigt får gjort længere, fordi du gamer i stedet? Det kunne være at ses med dine venner, at tegne eller noget helt tredje. For hvis der er det, så kan du måske prøve at sige til dig selv, at du skal gøre det en time om dagen på et tidspunkt, hvor du ellers vil spille.



Når man gerne vil bryde en vane, så er man nemlig tit nødt til at erstatte den med noget andet. For det er ikke noget særligt fedt alternativ at sidde og lave ingenting i stedet for at game. Og så kommer man let til at falde i og sætte sig til at game igen, når man har siddet og kigget ud i luften i et par minutter. Derfor hjælper det tit at gøre noget andet, som man også synes, er sjovt. Hvis du har lyst, kan du eventuelt læse vores artikel om at bryde vaner. Måske er der også noget i den, der kan hjælpe dig? 



Planlæg din spilletid



Noget andet der også tit kan hjælpe, er at sætte et fast tidsrum af, hvor man må game. Det kunne for eksempel være, at man må game, fra man kommer hjem fra skole klokken 16 og så til klokken 18. Man kan eventuelt sætte et stopur til at ringe, når tiden er gået. Og når tiden så er gået, så skal man lave noget andet. Det kunne være at være sammen med sin familie, få lavet sine lektier eller noget tredje. 



På den måde bliver man nemlig tit mere bevidst om den tid, man har til at game i. Sådan så man ikke kommer til at sætte sig foran computeren klokken 16 og tænke, at man bare lige skal spille en time. Og før man har set sig om, så er der pludseligt gået tre timer, fordi man havde det så sjovt og glemte tiden.



Snak med dine forældre



Jeg kommer til at tænke på, om du mon har snakket med dine forældre om, at du synes, at gamingen fylder for meget for dig? Hvis ikke du har det, så tænker jeg nemlig, at det kunne være en god idé. For de fleste forældre vil nemlig rigtigt gerne hjælpe, hvis man kommer og fortæller, at der er noget, som er svært for en. Hvis du beslutter dig for et fast tidsrum, hvor du må game i. Så kan det også være, at dine forældre kan hjælpe dig med at holde fast i det tidsrum. 



Jeg håber, at der er noget i mit svar, der har hjulpet dig. Og så håber jeg, at du kan finde en løsning på, at du føler, at gamingen fylder for meget for dig.